SCN ดีเดย์ปันผล 0.10 บ.ชูยีลด์สูง 7.35% หลังเลื่อน AGM ไม่มีกำหนดเลี่ยง “โควิด-19”
SCN ดีเดย์ปันผล 0.10 บ.ชูยีลด์สูง 7.35% หลังเลื่อน AGM ไม่มีกำหนดเลี่ยง “โควิด-19”
22 เม.ย. 2563

ดร.ฤทธี กิจพิพิธ ประธานเจ้าหน้าที่บริหาร บริษัท สแกน อินเตอร์ จำกัด (มหาชน) หรือ SCN เปิดเผยว่า ที่ประชุมคณะกรรมการบริษัทฯ มีมติเลื่อนการประชุมสามัญผู้ถือหุ้นประจำปี 2563 (AGM) จากเดิมที่กำหนดให้จัดประชุมในวันที่ 27 เมษายน 2563 และยกเลิกวันกำหนดรายชื่อผู้ถือหุ้นที่มีสิทธิเข้าร่วมประชุมผู้ถือหุ้น (XM) ซึ่งกำหนดการเดิมไว้วันที่ 4 มีนาคม 2563  ออกไปอย่างไม่มีกำหนด
เนื่องจากสถานการณ์การระบาดของเชื้อไวรัสโคโรนา 2019 (COVID-19) มีความรุนแรงขึ้นอย่างต่อเนื่อง พร้อมกับสนองนโยบายภาครัฐที่ขอความร่วมมือภาคเอกชนให้หลีกเลี่ยงการประชุมที่มีผู้เข้าร่วมประชุมจำนวนมาก เพื่อลดความเสี่ยงการแพร่กระจายของเชื้อไวรัสดังกล่าว
โดยบริษัทฯ ได้ติดตามสถานการณ์การแพร่ระบาดดังกล่าวอย่างใกล้ชิด และมีความห่วงใยสุขอนามัยและความปลอดภัยของผู้เข้าร่วมประชุม รวมถึงทีมงานทุกฝ่าย ทั้งนี้ การเลื่อนประชุมสามัญผู้ถือหุ้นดังกล่าวจะไม่กระทบต่อการดำเนินงานของบริษัทอย่างมีนัยสำคัญ และหากสถานการณ์กลับเข้าสู่ภาวะปกติจะรีบจัดการประชุมโดยเร็วที่สุด
อย่างไรก็ตามบริษัทยังยึดมั่นในนโยบายการจ่ายปันผลคงเดิม โดยคณะกรรมการบริษัทฯ ได้พิจารณาจ่ายเงินปันผลระหว่างกาลจากกำไรของบริษัทในปี 2562 ในอัตราหุ้นละ 0.10 บาท คิดเป็น Dividend Yield สูงถึง 7.35% ทั้งนี้การจ่ายเงินปันผลระหว่างกาลดังกล่าว จะจ่ายแก่ผู้ถือหุ้นตามรายชื่อ ณ วันกำหนดรายชื่อผู้ถือหุ้นที่มีสิทธิรับเงินปันผล (XD) ในวันที่ 7 เมษายน 2563 โดยมีกำหนดจ่ายเงินปันผลในวันที่ 22 เมษายน 2563